b'\n_START_ARTICLE_\nRytai-Rytai\n_START_SECTION_\nAtsiradimo istorija\n_START_PARAGRAPH_\nBendr\xc5\xb3 Lietuvos ir Japonijos architekt\xc5\xabros rengini\xc5\xb3 sumanytojas ir pagrindinis koordinatorius\xc2\xa0\xe2\x80\x93 diplomatas, buv\xc4\x99s Lietuvos ambasadorius Japonijoje Dainius Kamaitis. Jis pad\xc4\x97jo pamatus Lietuvos ir Japonijos mainams architekt\xc5\xabros srityje, pasi\xc5\xablydamas abiem pus\xc4\x97ms u\xc5\xbemegzti iki tol dar neegzistavusius ry\xc5\xa1ius. \xc5\xa0i id\xc4\x97ja Kauno miesto savivaldyb\xc4\x97s ir Lietuvos architekt\xc5\xb3 s\xc4\x85jungos Kauno skyriaus pastang\xc5\xb3 d\xc4\x97ka buvo \xc4\xafgyvendinta 2002\xc2\xa0m. vasar\xc4\x85 Kaune ir susilauk\xc4\x97 plataus atgarsio abiejose pus\xc4\x97se. Japon\xc5\xb3 architekt\xc5\xabros elito atskraidinimas \xc4\xaf Kaun\xc4\x85 \xc4\xafvertintas kaip D. Kamai\xc4\x8dio dovana savo miestui. Bendradarbiaujant su Lietuvos architekt\xc5\xb3 s\xc4\x85junga ir Japonijos architekt\xc5\xb3 institutu, D. Kamai\xc4\x8dio iniciatyva \xc4\xafgyvendinti ir v\xc4\x97lesni Lietuvos ir Japonijos architekt\xc5\xb3 dialogo etapai 2009\xc2\xa0m., 2011\xc2\xa0m. ir 2013 metais._NEWLINE_U\xc5\xbe \xc5\xa1i\xc4\x85 iniciatyv\xc4\x85, suartinan\xc4\x8di\xc4\x85 Lietuvos ir Japonijos valstybi\xc5\xb3 kult\xc5\xabras, Japonijos ambasada Vilniuje kartu su M.K. \xc4\x8ciurlionio fondu nominavo D. Kamait\xc4\xaf 2013 met\xc5\xb3 \xe2\x80\x9eLietuvos \xc5\xa1viesuolio\xe2\x80\x9c apdovanojimui.\n_START_SECTION_\nPavadinimo kilm\xc4\x97\n_START_PARAGRAPH_\nPavadinimas \xe2\x80\x9eRytai-Rytai\xe2\x80\x9c sudarytas remiantis samprata, kad Lietuva yra Europos, o Japonija\xc2\xa0\xe2\x80\x93 Azijos \xc5\xbeemyn\xc5\xb3 rytuose. Jame u\xc5\xbekoduotas abipusio supratimo, glaudaus bendradarbiavimo ir harmonijos siekis.\n_START_SECTION_\n\xe2\x80\x9eRytai-Rytai I\xe2\x80\x9c\n_START_PARAGRAPH_\nPirmasis renginys \xc4\xafvyko 2002\xc2\xa0m. liepos 30\xc2\xa0\xe2\x80\x93 rugpj\xc5\xab\xc4\x8dio 1 d. Kaune, M. \xc5\xbdilinsko dail\xc4\x97s galerijoje. Kartu su pasaulinio garso Japonijos architektu, 1993\xc2\xa0m. presti\xc5\xbein\xc4\x97s Prickerio premijos (kitaip dar vadinamos Nobelio premijos architekt\xc5\xabroje) laureatu Fumihiko Makiu atvyko septyni \xc5\xbeinomi Japonijos architektai: Taro A\xc5\xa1ihara, \xc4\x8ciakis Arajis, Tecuo Furui\xc4\x8dis, D\xc5\xbeord\xc5\xbeas Kunihiras, Ko Kitajama, Hideto\xc5\xa1is Ono, taip pat pastaruoju metu pasaulyje i\xc5\xa1gars\xc4\x97j\xc4\x99s Kengo Kuma._NEWLINE_D\xc4\x97mesio centre buvo Japonijos delegacijos vadovo F. Makio, kuriam Lietuvos architekt\xc5\xb3 s\xc4\x85junga (LAS) suteik\xc4\x97 garb\xc4\x97s nario status\xc4\x85, prane\xc5\xa1imas su skaidr\xc4\x97mis apie savo k\xc5\xabryb\xc4\x85. Paskait\xc4\x85 apie Lietuvos architekt\xc5\xabr\xc4\x85 skait\xc4\x97 LAS Kauno skyriaus pirmininkas Linas Tuleikis.\n_START_SECTION_\nParoda\n_START_PARAGRAPH_\nRenginio metu veik\xc4\x97 bendra Lietuvos ir Japonijos architekt\xc5\xb3 darb\xc5\xb3 paroda, kurios atidaryme apsilank\xc4\x97 ir Lietuvos Respublikos Prezidentas Valdas Adamkus. Be jau min\xc4\x97t\xc5\xb3 Japonijos architekt\xc5\xb3, neakivaizdiniu b\xc5\xabdu parodoje savo darbus eksponavo Nobuakis Furuja, Kazuo Ivamura, Acu\xc5\xa1is Kitagavara, Hiro\xc5\xa1is Naito, Tadasus Oj\xc4\x97 ir Kenas Jokogava. Lietuvos pusei parodoje atstovavo \xc5\xa1ie architektai: Vilius Adomavi\xc4\x8dius, Audrius Ambrasas, Art\xc5\xabras Asauskas, Gintaras \xc4\x8caikauskas, Darius \xc4\x8ciuta, Gediminas Jurevi\xc4\x8dius, Algimantas Kan\xc4\x8das, Audrys Karalius, \xc5\xa0ar\xc5\xabnas Kiaun\xc4\x97, K\xc4\x99stutis Kisielius, Sigitas Kuncevi\xc4\x8dius, Saulius Mik\xc5\xa1tas, Gintautas Natkevi\xc4\x8dius, Rolandas Palekas, Saulius Pamerneckis, K\xc4\x99stutis Pemp\xc4\x97, Ram\xc5\xabnas Raslavi\xc4\x8dius.\n_START_SECTION_\n\xe2\x80\x9eRytai-Rytai II"\n_START_PARAGRAPH_\nAntrasis renginys vyko 2009\xc2\xa0m. bir\xc5\xbeelio 30\xc2\xa0\xe2\x80\x93 liepos 4 d. Vilniaus miesto savivaldyb\xc4\x97je ir \xc5\xa0iuolaikinio meno centre. Kaip ir 2002\xc2\xa0m., Japonijos delegacijai vadovavo pasaulyje \xc5\xbeinomas architektas Rikenas Jamamoto, kur\xc4\xaf lyd\xc4\x97jo aktyviai \xe2\x80\x9eRytai-Rytai I" dalyvav\xc4\x99 architektai Taro A\xc5\xa1ihara ir D\xc5\xbeord\xc5\xbeas Kunihiro, taip pat Kenas Jokogava, Nobuakis Furuja, Takaharus Tezuka, Taira Ni\xc5\xa1izava, Manabus \xc4\x8ciba ir Hiro\xc5\xa1is Sambui\xc4\x8dis._NEWLINE_Pagrindiniu renginio prane\xc5\xa1imu tapo R. Jamamoto paskaita apie savo k\xc5\xabryb\xc4\x85 bir\xc5\xbeelio 30 d. Vilniaus miesto savivaldyb\xc4\x97s Taryb\xc5\xb3 sal\xc4\x97je.\n_START_SECTION_\nParoda\n_START_PARAGRAPH_\n\xc5\xa0\xc4\xaf kart\xc4\x85 buvo eksponuojama tik japon\xc5\xb3 architekt\xc5\xb3 T. Tezukos, T. Ni\xc5\xa1izavos, M. \xc4\x8cibos, H. Sambui\xc4\x8dio ir \xc5\xa0iuh\xc4\x97jaus Endo, kuris tik atsiunt\xc4\x97 savo darbus, k\xc5\xabryba. Paroda, pavadinta \xe2\x80\x9eNaujoji Japonijos architekt\xc5\xabros banga 2009\xe2\x80\x9c, buvo atidaryta Vilniaus miesto savivaldyb\xc4\x97je.\n_START_SECTION_\nSeminaras\n_START_PARAGRAPH_\nLiepos 1 d. \xc5\xa0iuolaikinio meno centre buvo surengta architekt\xc5\xabrin\xc4\x97 diskusija, kurios metu prane\xc5\xa1imus skait\xc4\x97 po du Lietuvos ir Japonijos architektus. Apie vie\xc5\xa1\xc4\x85j\xc4\x85 erdv\xc4\x99 kaip miesto gyvybingumo \xc5\xbeidin\xc4\xaf kalb\xc4\x97jo T. A\xc5\xa1ihara ir T. Grunskis, tradicinio b\xc5\xabsto filosofij\xc4\x85 ai\xc5\xa1kino K. Jokogava ir G. \xc4\x8caikauskas. Architekt\xc5\xabrin\xc4\x97s diskusijos buvo t\xc4\x99siamos ir liepos 3 d. Vilniaus rotu\xc5\xa1\xc4\x97je vykusioje tarptautin\xc4\x97je konferencijoje tema \xe2\x80\x9eArchitekt\xc5\xabra: kult\xc5\xabros dalis (?)\xe2\x80\x9c, kurioje kartu su kolegomis i\xc5\xa1 Europos pasisak\xc4\x97 Eugenijus Mili\xc5\xabnas, D\xc5\xbe. Kunihiro ir N. Furuja.\n_START_SECTION_\n\xe2\x80\x9eRytai-Rytai III\xe2\x80\x9c\n_START_PARAGRAPH_\nTre\xc4\x8diasis architekt\xc5\xabros forumas buvo pirm\xc4\x85 kart\xc4\x85 surengtas u\xc5\xbe Lietuvos rib\xc5\xb3 ir vyko 2011\xc2\xa0m. gegu\xc5\xbe\xc4\x97s 31\xc2\xa0\xe2\x80\x93 bir\xc5\xbeelio 4 d. Tokijuje, Japonijos architekt\xc5\xb3 institute, Ginza TS Building ir po\xc5\xbeemin\xc4\x97je Gyoko-dori galerijoje. Lietuvos delegacij\xc4\x85 sudar\xc4\x97 de\xc5\xa1imt architekt\xc5\xb3 (Gra\xc5\xbeina Janulyt\xc4\x97-Bernotien\xc4\x97, Gintaras Bal\xc4\x8dytis, Linas Tuleikis, Algimantas Kan\xc4\x8das, Gintaras \xc4\x8caikauskas, Linas Naujokaitis, Rolandas Palekas, Marius \xc5\xa0aliamoras, Donaldas Trainauskas, Gintautas Vieversys) ir tiek pat architekt\xc5\xabros specialyb\xc4\x97s student\xc5\xb3:_NEWLINE_Mykolas Svirskis, Antanas \xc5\xa0arkauskas, Ieva Bartkevi\xc4\x8di\xc5\xabt\xc4\x97, Matas \xc5\xa0iup\xc5\xa1inskas, Ieva Cic\xc4\x97nait\xc4\x97, Vytenis Raugala, Rasa Marozait\xc4\x97, Aist\xc4\x97 Tarutyt\xc4\x97, Mantas Gipas, Andrius Vil\xc4\x8dinskas._NEWLINE_Japonijos architekt\xc5\xabros mokykloms atstovavo:_NEWLINE_Shogo Nagata, Eri Ohara, Kenta Sasaki, Hinako Hagino, Rei Yamaguchi, Masamitsu Tanikawa, Takeaki Yokoi, Masaru Iijima, Takahiro Idenoshita, Mayumi Suzumoto, Rei Koizumi.\n_START_SECTION_\nParoda\n_START_PARAGRAPH_\nVis\xc4\x85 bir\xc5\xbeel\xc4\xaf po\xc5\xbeemin\xc4\x97je Gyoko-dori galerijoje Tokijuje veik\xc4\x97 bendra Lietuvos ir Japonijos architekt\xc5\xb3 darb\xc5\xb3 paroda. Ji buvo atidaryta bir\xc5\xbeelio 1 d. kaip sudedamoji dalis parodos \xe2\x80\x9eUIA2011 TOKYO 111 Days Before\xe2\x80\x9c, likus 111 dien\xc5\xb3 iki 24-ojo Pasaulinio architekt\xc5\xabros kongreso (UIA2011) Tokijuje._NEWLINE_Skirtingai nuo japon\xc5\xb3, daugumos eksponuot\xc5\xb3 Lietuvos projekt\xc5\xb3 autoriai\xc2\xa0\xe2\x80\x93 ne atskiri architektai, bet architekt\xc5\xb3 biurai:_NEWLINE_Kan\xc4\x8do studija, Ambraso architekt\xc5\xb3 biuras, G.Natkevi\xc4\x8dius ir partneriai, E.Mili\xc5\xabno studija, R.Paleko Arch-studija, Architekt\xc5\xabros estetikos studija, Vilius ir partneriai, Vilniaus architekt\xc5\xabros studija, Laimos ir Ginto projektai, G.Janulyt\xc4\x97s-Bernotien\xc4\x97s studija, 4PLIUS, Architekt\xc5\xabros linija, Ge\xc4\x8dia, Dviej\xc5\xb3 grup\xc4\x97, Urbanistika,_NEWLINE_arba kolektyvai:_NEWLINE_Tadas Bal\xc4\x8di\xc5\xabnas, Vytautas Biek\xc5\xa1a, Marius Kanevi\xc4\x8dius; J\xc5\xabras Balkevi\xc4\x8dius, (a.a.) Vytautas \xc4\x8cekanauskas, Lina Masliukien\xc4\x97, Marius \xc5\xa0aliamoras, Algirdas Umbrasas; K\xc4\x99stutis Pemp\xc4\x97, Gytis Ramunis; Darius \xc4\x8ciuta, Gintaras Au\xc5\xbeelis; Alvydas \xc5\xa0eibokas, Gabrielis Mal\xc5\xbeinskas; Andrius Skiezgelas, Aleksandras Kavaliauskas, Martynas Nagel\xc4\x97._NEWLINE_Vienintelis K\xc4\x99stutis Lupeikis pristat\xc4\x97 individual\xc5\xb3 darb\xc4\x85._NEWLINE_Individualius projektus demonstravo ir \xc5\xa1ie Japonijos architektai:_NEWLINE_Fumihiko Makis, Rikenas Jamamoto, \xc4\x8ciakis Arajis, Kazuo Ivamura, Tecuo Furui\xc4\x8dis, Kenas Jokogava, Hideto\xc5\xa1is Ono, Taro A\xc5\xa1ihara, Ko Kitajama, D\xc5\xbeord\xc5\xbeas Kunihiro, Kengo Kuma, Nobuakis Furuja, Tadasus Oj\xc4\x97, Manabus \xc4\x8ciba, \xc5\xa0iuh\xc4\x97jus Endo, Makoto Yokomizo, Takaharus Tezuka+Jui Tezuka, Atelier Bow-Wow, Hiro\xc5\xa1is Sambui\xc4\x8dis, Takenoris Naka, Masakacus Macujama, Kumiko Inui, Jo\xc5\xa1iakis Tanaka, Jukihid\xc4\x97 Mizuno, \xc5\xa0ini\xc4\x8diro Akasaka, Osamus Fud\xc5\xbeita, Makoto Maeda, Ri\xc5\xabi\xc4\x8dis A\xc5\xa1izava, \xc5\xa0iogo Aratanis, Jasutaka Jo\xc5\xa1imura, Kazuhid\xc4\x97 Dojis, Koi\xc4\x8dis Furumoris, Cukasa Kind\xc5\xbeio, Jukiko Nadamoto, Hiro\xc5\xa1is Nakamura, TNA Makoto Takejis+\xc4\x8cij\xc4\x97 Nabe\xc5\xa1ima, Keisuk\xc4\x97 Maeda, J\xc5\xabo Mino, Kod\xc5\xbeis Kimis, Kod\xc5\xbeis Nakavatas\xc4\x97.\n_START_SECTION_\nSeminaras\n_START_PARAGRAPH_\nBir\xc5\xbeelio 4 d. Japonijos architekt\xc5\xb3 institute vyko seminaras tema \xe2\x80\x9eXXI am\xc5\xbeiaus gr\xc4\x97sm\xc4\x97s architekt\xc5\xabrai ir miestams\xe2\x80\x9c. Diskusij\xc4\x85 apie architekt\xc5\xabros ateit\xc4\xaf s\xc4\x85lygojo tokios \xc5\xa1iuolaikin\xc4\x97s gr\xc4\x97sm\xc4\x97s, kaip klimato kaita, gyventoj\xc5\xb3 skai\xc4\x8diaus ma\xc5\xbe\xc4\x97jimas i\xc5\xa1sivys\xc4\x8diusiose valstyb\xc4\x97se, ekonomin\xc4\x97 prie\xc5\xa1prie\xc5\xa1a tarp sen\xc5\xb3j\xc5\xb3 ir augan\xc4\x8di\xc5\xb3 industrini\xc5\xb3 valstybi\xc5\xb3, branduolin\xc4\x97s energetikos saugumas ir pan. \xc5\xa0ie poky\xc4\x8diai prilygsta XIX a. pramoninei revoliucijai ir ver\xc4\x8dia i\xc5\xa1 naujo perm\xc4\x85styti \xc5\xbeini\xc5\xb3, ekonomikos ir visuomen\xc4\x97s samprat\xc4\x85._NEWLINE_Seminare prane\xc5\xa1imus skait\xc4\x97 po tris architektus i\xc5\xa1 Lietuvos ir Japonijos. G. \xc4\x8caikauskas, L. Naujokaitis, L. Tuleikis, taip pat H. Ono, N. Furuja ir M. \xc4\x8ciba.\n_START_SECTION_\n\xe2\x80\x9eRytai-Rytai IV\xe2\x80\x9c\n_START_PARAGRAPH_\nKetvirtasis architekt\xc5\xabros forumas buvo pirm\xc4\x85 kart\xc4\x85 surengtas kaip kito plataus renginio dalis ir vyko 2013\xc2\xa0m. rugs\xc4\x97jo 23-27 d. \xc5\xbdalgirio arenoje Kaune, tarptautinio Kauno architekt\xc5\xabros festivalio (KAFe) metu. Festivaliu siekta parodyti architekt\xc5\xabros reik\xc5\xa1m\xc4\x99 \xc5\xa1alies kult\xc5\xabrai bei ekonomikai, o Lietuv\xc4\x85 ir Kaun\xc4\x85 padaryti labiau atpa\xc5\xbe\xc4\xafstamais Europos kontekste._NEWLINE_Vienas \xe2\x80\x9eRytai-Rytai IV\xe2\x80\x9c r\xc4\x97m\xc4\x97j\xc5\xb3\xc2\xa0\xe2\x80\x93 Singap\xc5\xabre veikiantis Azijos-Europos fondas (ASEF), kuris kartu su Azijos menininkus vienijan\xc4\x8diu tinklu \xe2\x80\x9eArts Network Asia (ANA)\xe2\x80\x9c ir Europos kult\xc5\xabros centr\xc5\xb3 tinklu \xe2\x80\x9eTrans Europe Halles (TEH)\xe2\x80\x9c suk\xc5\xabr\xc4\x97 program\xc4\x85 \xe2\x80\x9eCreative Encounters: Cultural Partnerships between Asia and Europe\xe2\x80\x9c, skirt\xc4\x85 remti kult\xc5\xabros ir meno mainus tarp Azijos ir Europos. Architekt\xc5\xabros forumas Kaune buvo atrinktas kaip vienas i\xc5\xa1 paramos gav\xc4\x97j\xc5\xb3 2013 metais pagal \xc5\xa1i\xc4\x85 ASEF kuruojam\xc4\x85 program\xc4\x85._NEWLINE_\xc4\xae Kaun\xc4\x85 atvyko Japonijos architektai Manabus \xc4\x8ciba, Nobuakis Furuja, Kazuko Akamacu, Masahiro Harada, Koi\xc4\x8dis Jasuda, To\xc5\xa1ikacus Ienaris, Akiko Mija ir Take\xc5\xa1is Hosaka. Renginio kulminacija tapo pasaulinio garso Japonijos architekt\xc5\xb3 dueto \xe2\x80\x9eSejima and Nishizawa and Associates (SANAA)\xe2\x80\x9c, kuriam 2010\xc2\xa0m. \xc4\xafteikta Prickerio architekt\xc5\xabros premija, nario Ri\xc5\xabje Ni\xc5\xa1izavos paskaita rugs\xc4\x97jo 27 d. \xc5\xbdalgirio arenos ma\xc5\xbeajame amfiteatre.\n_START_SECTION_\nParoda\n_START_PARAGRAPH_\nBendra Lietuvos ir Japonijos architekt\xc5\xabros paroda \xc5\xbdalgirio arenoje atidaryta rugs\xc4\x97jo 24 d. ir eksponuota iki spalio 16 d. Kartu su forume dalyvavusiais Japonijos architektais savo darbus demonstravo ir SANAA, So Fud\xc5\xbeimoto ir Kazuhiro Kod\xc5\xbeima._NEWLINE_Lietuvi\xc5\xa1koje parodos dalyje savo darbus pristat\xc4\x97 \xc5\xa0ar\xc5\xabno Kiaun\xc4\x97s projektavimo studija, R.Paleko Arch-studija, a.s.a. Sigito Kuncevi\xc4\x8diaus projektavimo firma, Andr\xc4\x97 Baldi,_NEWLINE_Aketuri architektai, L&G projektai, G.Natkevi\xc4\x8dius ir partneriai, E.Mili\xc5\xabno studija, Kan\xc4\x8do studija, G.Janulyt\xc4\x97s-Bernotien\xc4\x97s studija, Baltas fonas,_NEWLINE_Gintaras Kuginys, Darius \xc4\x8caplinskas, Andrius Ciplijauskas, Gediminas Bulavas, Eventus Pro, Projektavimo ir restauravimo institutas, Darius \xc4\x8ciuta, 4PLIUS.\n_START_SECTION_\nSeminaras\n_START_PARAGRAPH_\nSiekiant sudaryti galimyb\xc4\x99 visuomenei labiau pa\xc5\xbeinti \xc5\xa1iuolaikin\xc4\x99 Japonijos architekt\xc5\xabr\xc4\x85, pirm\xc4\x85 kart\xc4\x85 tradicin\xc4\x97 diskusija bendrame seminare pakeista vien japon\xc5\xb3 architekt\xc5\xb3 paskait\xc5\xb3 ciklu. Rugs\xc4\x97jo 24 d. savo mintimis apie architekt\xc5\xabr\xc4\x85 dalinosi To\xc5\xa1ikacus Ienaris, Akiko Mija ir Koi\xc4\x8dis Jasuda, o rugs\xc4\x97jo 27 d.\xc2\xa0\xe2\x80\x93 Nobuakis Furuja ir Manabus \xc4\x8ciba.'